Die Another Day

Die Another Day er en film om den fiktive britiske spionen James Bond. Den hadde premiere i november 2002, og inngår som den fjerde og siste i serien av Bond-filmer med Pierce Brosnan i hovedrollen.

Det er den 20. James Bond-filmen produsert av EON Productions ved veteranene Michael G. Wilson og Barbara Broccoli. Alle Bond-filmer har en spesialkomponert tittelmusikk fremført av en verdenskjent sanger eller popgruppe. Den amerikanske popstjernen Madonna sang kjenningsmelodien til denne filmen.

Desmond Llewelyn hadde spilt Q, som forsyner Bond med tekniske hjelpemidler, i en lang rekke filmer, men han døde i en bilulykke i 1999, like etter at The World Is Not Enough hadde hatt premiere. I Die Another Day gikk rollen som Q derfor til John Cleese.

Ved siden av å være den 20. Bond-filmen markerte Die Another Day også James Bond-filmenes 40-årsjubileum. Filmen inneholder derfor referanser til alle de tidligere filmene. Den har elementer fra både James Bond-bøkene til Ian Fleming og bøker skrevet av senere offisielle Bond-forfattere.

 Sammenligning med andre Bond-filmer 

Die Another Day har en åpningssekvens som skiller seg ut fra de tidligere Bond-filmene: den klassiske pistolløpsekvensen starter med at det kommer en CGI-generert kule mot publikum.

En annen vesentlig forskjell fra tidligere James Bond-filmer er at Bond, etter å ha infiltrert en leir i Nord-Korea, blir tatt til fange og deretter torturert i 14 måneder. I filmens tittelsekvens vises utdrag fra scener der Bond blir torturert, og dette var første gang tittelsekvensen i en Bond-film hadde noe med selve handlingen å gjøre.

Klippingen av filmen ble sterkt kritisert av mange anmeldere og Bond-fans. Blant annet inneholdt den utstrakt bruk av dataeffekter, såkalt «computer-generated imagery» (CGI), trolig for å tiltrekke seg et yngre publikum. Mange mente at dette var et valg som passet dårlig i Bond-universet.

 Handlingsresymé 

Handlingen starter med at James Bond infiltrerer en militærbase i Nord-Korea som den nordkoreanske obersten «colonel Moon» bruker som knutepunkt i sin illegale våpenhandel der våpen blir byttet mot afrikanske bloddiamanter. Oberstens høyre hånd, en mann ved navn Zao, får et tips fra en anonym kilde om Bonds virkelige identitet. Bond blir avslørt, og oberst Moon forsøker å ta livet av ham. Det blir en biljakt som ender med at obersten kjører utfor en klippe. Bond overlever, men blir tatt til fange. Etter 14 måneder i en nordkoreansk fangeleir der han også blir utsatt for tortur, blir Bond utvekslet med Zao, som har sittet i vestlig fangenskap. I forbindelse med denne utvekslingen blir Bond dopet ned. Da han våkner opp befinner han seg i et rom der MI6-sjefen M (spilt av Judi Dench) står overfor ham. Hun opplyser at han har blitt suspendert som etterretningsagent fordi MI6 frykter at han har røpet sensitiv informasjon i forbindelse med torturen han var utsatt for. Bond er overbevist om at det finnes en dobbeltagent i det britiske etterretningsvesenet som er skyld i at han ble avslørt av nordkoreanerne. Han klarer å unnslippe MI6's varetekt, og oppdager at han befinner seg i Hong Kong. En gammel bekjent forteller ham at Zao på sin side befinner seg på Cuba, og Bond setter kursen dit.

På Cuba treffer han en amerikansk spion (spilt av Halle Berry). De havner til sengs, og neste dag tar hun ham med til en genterapiklinikk som tilbyr pasientene å endre utseendet deres ved å omstrukturere DNA-et deres. På denne klinikken dukker Zao opp, og Bond forsøker å drepe ham. Zao klarer å komme seg unna, men mister et anheng som leder Bond til et depot med bloddiamanter. Depotet er merket med et emblem som tilhører den britiske mangemilliardæren og forretningsmannen Gustav Graves. Bond finner ut at ingen hadde hørt om denne Graves før han dukket opp ett år tidligere, og at det blir sagt at han hadde oppdaget en diamantåre på Island. Graves har et omdømme som styrtrik filantrop. Gradvis avdekker Bond den sanne historien om Graves' identitet og formue.

Filmtittelen Die Another Day refererer til scenen der Moon og Bond møtes igjen. Ved synet av Moon sier Bond: «So you live to die another day.» (Så du lever for å dø en annen dag.)

 Kuriosa 
Rollefiguren oberst Moon, eller Colonel Moon, er et av ytterst få, om i det hele tatt noen, eksempler på en referanse til en Bond-roman som ikke er skrevet av Ian Fleming selv. Boken det refereres til er Kingsley Amis' roman Colonel Sun, eller James Bond på Drageøya fra 1968. Visse kunstneriske friheter har imidlertid filmselskapet tatt seg – Sun ble til Moon...

 Bilene i filmen 
James Bond kjører en sølvfarget Aston Martin Vanquish, Jinx Johnson en korallrosa Thunderbird cabriolet og Tang Ling Zao en Jaguar XKR i samme grønnfarge som brukes på Jaguar Racing biler. Alle tre bilmerkene eies av Ford Motor Company.

Rolleliste
 Pierce Brosnan som James Bond, en MI6-agent.
 Halle Berry som Jinx Johnson, en NSA-agent.
 Toby Stephens som Gustav Graves, en britisk gründer, alter ego av oberst Moon.
 Rosamund Pike som Miranda Frost, undercover MI6-agent og dobbeltagent.
 Rick Yune som Tang Ling Zao, en terrorist som arbeider for oberst Moon, og som lever som eksil i Nord-Korea.
 Judi Dench som M, sjefen for MI6.
 John Cleese som Q fra MI6.
 Michael Madsen som Damian Falco, Jinx sin overordnede i NSA.
 Samantha Bond som Moneypenny, sekretær for M i M16.
 Colin Salmon som agent Charles Robinson, fra M16.
 Vil Yun Lee som oberst Tan-Sun Moon, en nordkoreansk oberst.
 Kenneth Tsang som general Moon, far til oberst Moon.
 Michael Gorevoy som Vladimir Popov. Personlig vitenskapsmann for Gustav Graves.
 Lawrence Makoare som Mr. Kil, en håndlanger for Gustav Graves
 Ho Yi som hotell-sjef, og undercover kinesisk spesialagent Mr. Chang. 
 Rachel Grant som en undercover kinesisk agent som arbeider for Mr. Chang
 Emilio Echevarría som Raoul, sjef for en fabrikk i Havanna, og en britisk spion.
 Vincent Wong som general Li

 Referanser 

 Eksterne lenker 


Kategori:Britiske actionfilmer
Kategori:James Bond-filmer
Kategori:Filmer fra 2002
Kategori:Razzie-vinnere
Kategori:Engelskspråklige filmer
Kategori:Filmer lagt til Nord-Korea
Kategori:Filmer lagt til Cuba
Kategori:Filmer lagt til Island
Kategori:Filmer lagt til London